b'\n_START_ARTICLE_\nPortadora\n_START_PARAGRAPH_\nUna portadora o semal (Girona) \xc3\xa9s un recipient de fusta amb dos agafadors, tradicionalment usat per a transportar els ra\xc3\xafms collits en la verema des de la vinya fins al local on seran transformats en vi. La forma t\xc3\xadpica de les portadores \xc3\xa9s lleugerament c\xc3\xb2nica i de secci\xc3\xb3 el\xc2\xb7lipsoidal. En una portadora, la base \xc3\xa9s m\xc3\xa9s petita que la boca i les dogues que la formen es van eixamplant des de baix cap a dalt. A m\xc3\xa9s de les dogues de fusta hi ha un parell (o m\xc3\xa9s) de c\xc3\xa8rcols de ferro que lliguen i reforcen el conjunt.\n_START_SECTION_\nTapa\n_START_PARAGRAPH_\nMoltes portadores disposaven de tapadores de fusta, m\xc3\xa9s menys ajustades a la boca. Aquestes tapadores permetien protegir la c\xc3\xa0rrega, impedint eventuals entrades de pols o de materials no desitjats des de l\'exterior.\n_START_SECTION_\nTransport\n_START_PARAGRAPH_\nEn trajectes curts els agafadors permetien el transport d\'una portadora carregada (60-70 kg) per part de dues persones: una a cada costat subjectant un agafador. Tamb\xc3\xa9 hi havia la possibilitat d\'emprar un parell de vares auxiliars. Passant cada vara o barra per sota d\'un agafador, el transport era m\xc3\xa9s f\xc3\xa0cil (sempre amb dues persones). A m\xc3\xa9s facilitava el pas per camins estrets.\n_START_SECTION_\nTransport de mesquita\n_START_PARAGRAPH_\nA vegades es feien servir les portadores per al transport de mesquita, carregades per dues persones, per a ser utilitzada com adob en els camps de conreu, per exemple, a l\'Uruguai -entre molts altres llocs-: "transporten el contingut de les latrines (mesquita), que barregen en la proporci\xc3\xb3 d\'una part d\'excrements i dues d\'aigua; batent la barreja amb una perxa, deixant-la fermentar uns 15 dies, i despr\xc3\xa9s amb unes portadores, la bolquen a les feixes preparades pr\xc3\xa8viament".'